Dreadful© BCN HIP HOP: Concert Hermano L - Marula Café 2019
El passat 14 de desembre de 2019 es va celebrar el concert d'Hermano L a la sala Marula Café i com que el coneixia de La Puta Opepé però no l'havia vist en directe i el meu cosí David n'és molt fan, vam anar-hi plegats amb el Hate i el Marc.
Aquesta vegada vam arribar tots per separat i vam acabar agrupant-nos a la Plaça George Orwell, on ens vam trobar i saludar a l'Hermano L i el Ras Zohen que ja anaven cap a la sala. Nosaltres ens vam quedar a una terrassa esperant al Marc.
Un cop que el Marc, també conegut com a Kortatu de Daplé Crew, va arribar, va conèixer al Hate i al David i va haver abeurat com la resta, vam anar desfilant cap a la sala per gaudir del concert.
Ras Zohen i Nyahbingi Sound
Quan vam entrar el concert encara no havia començat però no va trigar pas gaire en pujar a l'escenari el Ras Zohen i el Nyahbingi Sound. Crec que no m'equivoco si dic que cap dels quatre el coneixia però que a tots ens va agradar.
Nyahbingi Sound i Ras Zohen
Ras Zohen i Nyahbingi Sound, membres de la Nyahbingicrew, ens van sorprendre gratament, escalfant l'ambient, posant al públic en situació i deixant-lo llest per a rebre a qui majoritàriament havíem vingut a veure.
Dreadful, Hate, David i Kortatu
Abans que comencés la següent actuació, vam fer unes visites ràpides als serveis i a la barra per estar preparats per a la rebuda i també ens vam fer unes fotos de record, no fos que després se'ns oblidés abans de marxar.
Hermano L i Nyahbingi Sound
L'Hermano L va pujar a l'escenari, també acompanyat del Nyahbingi Sound, i de seguida es va ficar el públic a la butxaca. Va fer un bon repàs de temes de la seva carrera de treballs en solitari i en combinació amb d'altres artistes.
El tio va transmetre un bon rotllo impressionant, que es transmetia per l'escenari i s'escampava pel públic, exclusivament per mitjà de la música, encara que les lletres estiguessin farcides de plantetes del riure.
L'Hermano L s'ho va currar molt, tenint detalls amb el públic, fent-lo participar, acostant-se a càmeres i mòbils per donar primers plans, fent preguntes i esperant respostes i el que encara havia de venir...
Hermano L presenta Sexyman
Tot d'una, l'Hermano L presenta Sexyman, mentre es transforma en el personatge del disc homònim fet amb el DJ Arrocín, canviant una mica el vestuari, posant-se una armilla, una gorra i unes ulleres de sol.
Si fins ara ja hi havia hagut molt bon rotllo, amb Sexyman ja ens vam partir de riure. Encara no havia escoltat aquest disc i em va enxampar per sorpresa. És escoltar Sexyman, Aguanto Más o Ayer Mojé i són riures assegurats.
Hermano L cantant entre el públic
Hi havia molt bon ambient, tant a l'escenari com entre el públic, fins al punt que l'Hermano L va baixar a cantar entre el públic. Tot i que el local estava ple, la penya va fer lloc i hi havia prou espai perquè el tio es mogués amb tranquil·litat.
Finalment el concert es va acabar i va arribar el moment de fer-nos les fotos de comiat, que aquest cop no ens vam oblidar, primer entre nosaltres i després amb l'Hermano L i el Ras Zohen. La cirereta del pastís que va reblar un concert rodó.
David, Dreadful, Kortatu i Hate
Kortatu, Hermano L, David, Dreadful i Hate
David, Dreadful, Hate, Ras Zohen i Kortatu
Personalment, he de reconèixer que tenia el temor que en un concert sencer de raggamuffin estigués més pendent de la farra que de la música. Res més lluny de la realitat. Ens ho vam passar genial i ens va encantar!
Però aquí no es va acabar la festa! Vam sortir del Marula i vam anar de pressa a una pizzeria propera a sopar ràpid, que encara havíem d'anar al Jamboree per la Flavio Rodriguez Bday Bash! i estàvem en llista!
Vam arribar un pèl tard a la porta però el Hate ens va entrar igualment, sense pagar ni haver de fer la llarga cua que hi havia a l'hora punta d'entrada. En un tres i no res ja havíem deixat les jaquetes al guarda-roba i estàvem a la pista de ball.
L'homenatjat Flavio Rodriguez punxant
Flavio Rodriguez Bday Bash! - Jamboree 2019
La festa va valdre molt la pena. A banda de l'homenatjat Flavio Rodriguez, van punxar els DJ Yoda, DJ Mastie, DJ Eley, DJ Kunta K, DJ Davin, DJ Muly, DJ Miller i DJ Stile! Una oportunitat única de veure'ls tots plegats en una mateixa sessió.
Dreadful, Hate, Kortatu i David
Altre cop ens vam fer fotos de record mentre hi érem tots, ja que al llarg de la matinada vam anar marxant tal i com vam arribar, per separat. Excepcionalment, el més jove va ser el darrer en marxar i el que ens va explicar el final.
Em va molar molt poder anar al concert, sopar i festa amb el meu cosí, el Hate i el Kortatu i que tot sortís rodó. Va ser una nit per a recordar i des d'aleshores que de tant en tant em poso el disc Sexyman i se'm dibuixa un somriure recordant la nit.
Aquesta és la última entrada de l'any al bloc, escrita el darrer dia dia de l'any i el 2020 vindrà carregat de novetats que explicaré en breu. Només desitjar-vos a tots un bon cap d'any i un feliç any nou ple de hip hop!
Etiquetes de comentaris: concerts, DavidSV, emceeing, esdeveniments, Hate, Hermano L, Kortatu, Marula Café, música, Nyah Bingi Sound, Ras Zohen
Hate_one 31 de des. 2019, 23:58:00
Quina nit!! Sublime! ☺️ Feliç any 2020!
Dreadful 1 de gen. 2020, 0:21:00
Per molts més!!! Gràcies per comentar bro! Feliç 2020 amb molt de hip hop!!!